**Ռուբինա Ալի** (անգլ.՝ Rubina Ali, հունվարի 21, 1999(1999-01-21), Մումբայ, Հնդկաստան), հնդիկ դերասանուհի, առավել հայտնի է «Միլիոնատերը ետնախորշից» ֆիլմում ունեցած իր առաջնախաղով։ Այդ ֆիլմի ունեցած հաջողությունից հետո Ալին նկարահանվել է «Ո՞վ գիտի, թե ինչ կպատահի վաղը» ֆիլմում։ 2009 թվականին հրատարակվել է նրա ինքնակենսագրությունը։

Կենսագրություն
--------------

### Մանկություն

Ռուբինա Ալին ծնվել է 1999 թվականի հունվարի 21-ին Հնդկաստանի Մումբայ քաղաքում։ Ալիի ընտանիքը պատկանում էր հասարակության ստորին խավին և ապրում էր Բանդրա կայարանից ոչ հեռու գտնվող ետնախորշերում։ Ռուբինայի մայրն ամուսնուց բաժանվելուց հետո հեռացել էր ընտանիքից։ Ռուբինան ապրում էր հոր՝ Ռաֆիկի, քրոջ՝ Սանայի, եղբոր՝ Աբբասի և խորթ մոր՝ Մուննի հետ։ Մունին առաջին ամուսնությունից ուներ չորս երեխա՝ Սուրայյան, Սանջիդան, Բաբուն և Իրֆան։

### «Միլիոնատերը ետնախորշից»

«Միլիոնատերը ետնախորշից» ֆիլմի նկարահանող անձնակազմն «Օսկարի» 81-րդ մրցանակաբաշխության արարողության ժամանակ
2008 թվականին Ալին նկարահանվել է «Միլիոնատերը ետնախորշից» բրիտանական ֆիլմում։ Այն պատմում է պատանի Ջամալ Մալիկի մասին, որը 20 միլիոն ռուպ էր շահել «Ո՞վ է ուզում դառնալ միլիոնատեր» ծրագրում։ Ըստ ֆիլմն ստեղծողների՝ նրանք երկար ժամանակ քննարկել են, թե արդյոք արժե որպես դերակատարներ ընտրել ետնախորշերում ապրող երեխաների՝ վախենալով խարխլել նրանց ճակատագրերը։ Ավելի ուշ ռեժիսոր Դեննի Բոյլը հաստատել է քասթինգը.

Մյուս բոլոր դերասանների հետ, ովքեր Ջամալի, Սալիմի և Լատիկայի դերերը խաղացել էին տարբեր տարիքներում (Ալին Լատիկայի դերակատարն էր մանուկ հասակում), Ռուբինան այցելել էր «Օսկարի» 81-րդ մրցանակաբաշխության արարողությանը։ «Միլիոնատերը ետնախորշից» ֆիլմն արժանացել է 8 «Օսկարի», մասնավորապես՝ «Լավագույն ֆիլմ» անվանակարգում։ Աջարուդին Մոհամեդ Իզմայիլը, որ խաղում էր Սալիմի դերը մանկության տարիներին, եկել էր մոր հետ, իսկ Ռուբինային ուղեկցում էր հորեղբայրը։ Դա նրա առաջին ուղևորությունն էր Մումբայի սահմաններից դուրս։

Թերթերում հաճախ են հայտնվել լրագրողների պատմություններն այն մասին, որ պատանի դերասանները չեն ստացել իրենց համար սահմանված հոնորարները։ Կինոարտադրողները առարկել են՝ հայտարարելով, որ փողերը դերասաններին կվճարվեն միջնակարգ դպրոցն ավարտելիս։ Համաձայն «The Daily Telegraph» թերթի՝ Ալին 1 ամիս նկարահանումների համար ստացել է 500 ֆունտ։ «Fox Searchlight Pictures» կինոընկերության ներկայացուցիչն ասել է, որ դա համարժեք է միջին հնդիկի 3 տարվա աշխատավարձին։

Բոյլն ասել է, որ չի ցանկանում հրապարակել նկարահանման համար երեխաներին վճարված իրական գումարը։ Նա նաև հայտարարել է, որ վճարել է Ալիի և Իզմայիլի կրթության համար։ Սակայն դա ևս հանդիպել է քննադատության, քանի որ լրագրողները կասկած են հայտնել ետնախորշերում մեծացող երեխաների՝ բարձրագույն կրթություն ստանալու հնարավորության առթիվ։ Բացի այդ, Հոլիվուդում ֆիլմի հաջողությունից հետո Հնդկաստանի իշխանությունները հայտարարել են, որ երեխաներին կտրվեն բնակարաններ՝ չնայած նրանք վերադարձել են ետնախորշեր։ Ալին այնտեղ ապրել է մինչև 2011 թվականի մարտը, երբ այն այրվել է։

2009 թվականին «News of the World» բրիտանական տաբլոիդը Մումբայում երեխաների շահագործման վերաբերյալ իր հետաքննության շրջանակներում «միջնորդ» է ուղարկել Ռուբինայի հոր մոտ։ Ռաֆիկը և նրա հորեղբայր Ռաջան աղջկան «արևելյան շեյխի» ընտանիքին վաճառելու բանակցություններ են վարել՝ նրա դիմաց խնդրելով 297000 դոլար։ Ռուբինայի հայրն աղջկան վաճառելու ցանկությունը բացատրել է ընտանիքի ծանր ֆինանսական վիճակով, որը, ըստ նրա, «ոչինչ չի ստացել ֆիլմին մասնակցելու համար»։

### Հետագա կարիերա

2009 թվականին Ալին նկարահանվել է «Ո՞վ գիտի, թե ինչ կպատահի վաղը» ֆիլմում։ Բացի նրանից, այդտեղ նկարահանվել են «Միլիոնատերը ետնախորշից» ֆիլմի երիտասարդ դերասաններից մեկը՝ Աժարուդին Մոհամեդ Իզմայիլը, ինչպես նաև հայտնի այնպիսի դերասաններ, ինչպիսիք են Շահրուխ Խանը, Ռիշի Կապուրը և Ջուհի Չավլան։ 2009 թվականին Ալին թողարկել է «Slumgirl Dreaming» ինքնակենսագրությունը, որտեղ պատմել է իր մանկության և «Միլիոնատերը ետնախորշից» ֆիլմում նկարահանվելու մասին։

Պարգևներ և անվանակարգեր
-----------------------

| Թվական | Պարգև | Կատեգորիա | Արդյունք |
| --- | --- | --- | --- |
| 2009 | **Central Ohio Film Critics Association** | Լավագույն անսամբլ «Միլիոնատերը ետնախորշից» ֆիլմի համար | Հաղթանակ |
| 2009 | **ԱՄՆ կինոդերասանների Գիլդիա մրցանակաբաշխություն** | Գեղարվեստական ֆիլմում լավագույն դերասանական կազմ «Միլիոնատերը ետնախորշից» ֆիլմի համար | Հաղթանակ |
| 2009 | **Երիտասարդ դերասան** | Լավագույն դերասանական կազմ «Միլիոնատերը ետնախորշից» ֆիլմի համար | Հաղթանակ |
|

Ֆիլմագրություն
--------------

| Տարի |  | Հայերեն անվանում | Բնօրինակ անվանում | Դեր
 |
| --- | --- | --- | --- | --- |
| 2008 | ֆ | Միլիոնատերը ետնախորշից | *Slumdog Millionaire* | Լաթիկան փոքր ժամանակ |
| 2009 | ֆ | Ո՞վ գիտի, թե ինչ կպատահի վաղը | *कल किसने देखा* | կամեո |

Ծանոթագրություններ
------------------

1. 1 2  ČSFD (չեխերեն) — 2001.
2. 1 2  *Cole S.* Booktalking Around the World: Great Global Reads for Ages 9-14. — Libraries Unlimited, 2010. — P. 22. — 178 p. — ISBN 1598846132
3. ↑  Ramesh, Randeep (28.2.2009)։ «Slumdog actor upset at return of her mother»։ London: The Guardian։ Վերցված է 2009-03-02
4. ↑  Shukla A. (2009-04-20)։ «I want to stay with dad: Slumdog star Rubina Ali - Mumbai - DNA»։ Daily News and Analysis։ Արխիվացված է օրիգինալից 2012-10-07-ին։ Վերցված է 2012-07-12
5. ↑  Aiswarya A. (2009-04-20)։ «Sell off Rubina? It’s a lie: father»։ The Indian Express։ Արխիվացված է օրիգինալից 2012-10-07-ին։ Վերցված է 2012-07-12
6. ↑  Экслер А. (02.04.2009)։ «Драма «Миллионер из трущоб»»։ Субъективные заметки о фильмах։ Արխիվացված է օրիգինալից 2012-10-07-ին։ Վերցված է 2012-07-26
7. ↑  Harvey O. (7 марта 2009)։ «Slumdog stars return to reality» (անգլերեն)։ The Sun։ Վերցված է 2012-02-26
8. ↑  «Two Mumbai slum kids set for fairytale journey to Oscars» (անգլերեն)։ Indo-Asian News Service։ 19 февраля 2009։ Արխիվացված է օրիգինալից 2012-10-01-ին։ Վերցված է 2012-02-20
9. ↑  Nelson D. (14 февраля 2009)։ «Slumdog Millionaire's child stars to miss Oscars» (անգլերեն)։ The Daily Telegraph։ Արխիվացված է օրիգինալից 2012-10-01-ին։ Վերցված է 2002-02-26
10. 1 2 3 4  Nelson D. Henderson B (26 января 2009)։ «Slumdog child stars miss out on the movie millions»։ London: The Daily Telegraph։ Վերցված է 2009-01-27
11. ↑  Tapper J.։ «Slumdog Symphony: A Chat with Danny Boyle»։ ABC։ Արխիվացված է օրիգինալից 2012-10-01-ին։ Վերցված է 2009-01-29
12. ↑  Afsana A. Smrity S (5 марта 2009)։ «From Slumdog to Bollywood»։ The Times of India։ Վերցված է 2009-03-05
13. ↑  «Slumdog children to be rehoused» (անգլերեն)։ BBC News։ 25 февраля 2009։ Արխիվացված է օրիգինալից 2012-10-01-ին։ Վերցված է 2012-02-26
14. ↑  «Slumdog Millionaire child actress's home in Mumbai fire» (անգլերեն)։ BBC News։ 5 марта 2011։ Արխիվացված է օրիգինալից 2012-10-01-ին։ Վերցված է 2012-02-26
15. ↑  Богданова Е. (19 апреля 2009)։ «Отец продает свою дочку - звезду «Миллионера из трущоб»»։ Комсомольская правда։ Արխիվացված է օրիգինալից 2012-10-01-ին։ Վերցված է 2012-02-26
16. ↑  Azhar and Rubina shoot for movie where Shah Rukh has a cameo(անգլ.) // *The Siasat Daily*. —Hyderabad, 2009.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Թեմատիկ կայքեր | AllMovie · ČSFD · Internet Movie Database · ԿինոՊոիսկ |
|  |
| Չափորոշչային վերահսկողություն | BNF: 16137009k · ISNI: 0000000071051498 · LCCN: n2009045053 · SUDOC: 172302692 · VIAF: 91053783 · WorldCat VIAF: 91053783 |

 |